Document ID: 31997R0629

KOMMISSIONENS FORORDNING (EF) Nr. 629/97 af 10. april 1997 om tredje ændring af forordning (EF) nr. 785/95 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 603/95 af 21. februar 1995 om den fælles markedsordning for tørret foder (1), senest ændret ved forordning (EF) nr. 1347/95 (2), særlig artikel 18, og
ud fra følgende betragtninger:
Når medlemsstaterne meddeler Kommissionen de endelige oplysninger om de mængder tørret foder, der anerkendes som støtteberettigede, har det vist sig, at en eller flere medlemsstater kan komme til at levere forkerte tal, som de siden ønsker at rette; dette kan få konsekvenser for størrelsen af den støtte, som beregnes af Kommissionens tjenestegrene; for at undgå omtalte problem, bør der derfor fastsættes en regel, som skal gælde i dette tilfælde;
nogle medlemsstater er i stand til at forvalte administrative opgaver ved hjælp af edb, hvilket sparer både tid og penge; denne procedure bør derfor tillades på visse betingelser;
følgelig bør Kommissionens forordning (EF) nr. 785/95 (3), senest ændret ved forordning (EF) nr. 620/96 (4), ændres med henblik herpå;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Tørret Foder -
UDSTEDT FØLGENDE FORORDNING:
Artikel 1
I forordning (EF) nr. 785/95 foretages følgende ændringer:
1) I artikel 6 indsættes som stk. 4:
»4. Det restbeløb, der omhandles i stk. 3, beregnes på grundlag af meddelelser fremsendt af medlemsstaterne i henhold til artikel 15, litra a), andet led. Hvis en eller flere medlemsstater som følge af senere kontrol sender endnu en behørigt begrundet meddelelse, der korrigerer den første meddelelse i opadgående retning, vil den anden meddelelse kun kunne tages i betragtning, hvis restbeløbet, der er beregnet på grundlag af den første meddelelse, ikke ændres. De mængder tørret foder, som ikke kan tages i betragtning som følge af ovenstående, medregnes i så fald det efterfølgende produktionsår.«
2) I artikel 8, stk. 5, første afsnit, indsættes følgende punktum:
»Den pågældende dokumentation kan eventuelt sendes via edb, hvis de berørte parter er enige om denne kommunikationsform. I så fald opbevarer forarbejdningsvirksomheden dokumentationen i traditionel form og forelægger den efter anmodning fra myndighederne til eventuel kontrol.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. april 1997.

Labels: 12
1
19
6